alexandrainst/scandi-wiki huggingface dataset:
Semantisk kompresjon

Semantisk kompresjon (engelsk semantic compaction) er en utvelgelsesteknikk eller metode som brukes innen Alternativ og supplerende kommunikasjon. Teknikken brukes på talehjelpemidler for mennesker som ikke kan snakke, men har språkforståelse. Semantisk kompresjon anvender vanligvis Minspeak som symbolspråk, men det er også mulig og bruke andre symboler som Bliss. Systemet er utviklet av den amerikanske linguisten Bruce Baker i 1986.

Metoden
Semantisk kompresjon betyr at en språklig ytring blir kortet ned slik at en sterk bevegelseshemmet person kan si noe uten å stave seg gjennom lange ord og setninger. Et vanlig skriftspråk har få bokstaver (typisk 20-30) men relativt lange ord på mellom én og 10 bokstaver. Et slikt språk krever mange trykk på et tastatur. Hvis man derimot øker antall bokstaver, så kan ordene bli kortere. I mindspeaksystemet består alle ordene av én til tre tegn (symboler).

Istedenfor bokstaver bruker metoden symboler som har flere betydninger. For eksempel kan symbolet av et rødt eple bety: eple, farge rødt, spise, mat, farge. Kombinert med et annet symbol av en løper som står for handling eller et verb, kan eple pluss løperen bety «å spise». Dette krever bare to symboler, eller to trykk på talehjelpemidlet.

Minspeak i Norge 
Metoden har vært brukt i USA og en del andre land i over 20 år. En prosjektgruppe ledet av NAV Kompetansesenter for tilrettelegging og deltakelse utarbeider en norsk oversettelse av systemet, med utgangspunkt i erfaringer fra konferanser og studiereiser i USA. Semantisk kompresjonsmetoden ble sammenlignet med tradisjonelle hierarkiske metoder.

Referanser

Eksterne lenker
ISAAC Norge om utvelgelsesteknikker

Kommunikasjon
IKT-hjelpemidler for funksjonshemmede
Stein A. Evensen

Stein A. Evensen (født 25. oktober 1942) er en norsk lege og professor emeritus ved Universitetet i Oslo.

Karriere 
Evensen tok medisinsk embetseksamen ved Universitetet i Oslo (UiO) i 1968 og doktorgrad i medisin ved UiO i 1972. Han ble kandidat i helseadministrasjon ved UiO 1997. Fra 1973 til oppnådd aldersgrense var Evensen ansatt ved Medisinsk avdeling, Rikshospitalet. Evensen startet sin vitenskapelige løpebane som studentstipendiat, og ble etter medisinsk embedseksamen ansatt som assistant professor ved Biological Science Center, Boston University. Etter retur til Norge ledet han forskningsgrupper ved Rikshospitalet. Han ble professor i indremedisin ved Rikshospitalet 1992. I årene 1998 til 2006 var han dekanus ved Det medisinske fakultet, Universitetet i Oslo. Evensen ble innvalgt i Det norske Videnskaps-Akademi  i 1997. Han var leder av Regional komite for forskningsetikk i Helseregion Sør-Øst fra 2007 til 2013. Evensen er spesielt opptatt av prioritering av helsetjenester, og han satt i Lønning II-utvalget  som utarbeidet nye retningslinjer for prioriteringer i helsevesenet.

Evensen ble i 2017 gjort til kommandør av St. Olavs Orden.

Evensen var gift med Åsa Rytter Evensen frem til hun døde i 2015.

Referanser 
<div class="references-small">

</div class="references-small">

Eksterne lenker 

Norske medisinprofessorer
Fødsler i 1942
Haraldsplass Samtalesenter

Haraldsplass Samtalesenter er et tverrfaglig samtalesenter for private og næringsliv i Bergen bestående av bl.a. psykologer, prester, veiledere og sjelesørgere. Samtalesenteret er eid av Haraldsplass Diakonale Stiftelse som også eier Haraldsplass diakonale høgskole, Haraldsplass Diakonale Sykehus og Haraldsplass Barnevern. Senteret ble etablert høsten 2012 og er en sammenslåing av 5 avdelinger/sentre, også eid og drevet av Haraldsplass Diakonale Stiftelse. Disse er Senter for relasjonsutvikling (etablert i 1986), Senter for livsmestring (psykiatrisk poliklinikk, etablert i 2005), Sjelesorgsenteret (etablert i 1997), Retreat Bergen (et samarbeid med Bjørgvin bispedømme) og Senter for åndelig veiledning.
Haraldsplass Samtalesenter er lokalisert på Haraldsplass/Ulriksdal i Bergen sammen med Haraldsplass Diakonale Sykehus, Haraldsplass Diakonale Høgskole og Haraldsplass Diakonale Stiftelse.

Eksterne lenker 
 Haraldsplass Samtalesenter
 Haraldsplass Diakonale Sykehus
 Haraldsplass Diakonale Høgskole
 Haraldsplass Diakonale Stiftelse
 Haraldsplass Barnevern

Bergen
Etableringer i 2012
Norges G17-landslag i fotball

Norges G17-landslag i fotball er et fotballandslag for gutter som er 17 år eller yngre på det tidspunkt kvalifiseringen til et mesterskap starter. Trener er Gunnar Halle.

Historikk

2010–2013
I 2010 kom Norge til eliterunden av EM-kvalifiseringen, men endte sist i sin gruppe bak Tyrkia, Frankrike og Wales, med to tap og en uavgjort. I 2011 endte også Norges ferd i eliterunden, men denne gangen ble landslaget slått ut på målforskjell. Med to seire og en uavgjort måtte Norge ta til takke med en andreplass i gruppen da Frankrike hadde en målforskjell på +11 mot Norges +9.

I 2012 gikk Norge ut allerede i den første kvalifiseringsrunden, med kun én seier over Andorra og to tap mot henholdsvis Hviterussland og Ungarn. I 2013 var Norge tilbake i eliterunden, men endte på andreplass etter tap mot Italia, uavgjort mot Nederland og seier over Nord-Irland.

Nåværende tropp
Oppdatert 24. september 2022.
 Norges tropp til firenasjonersturnering i Sverige fra 24. september til 27. september 2022. Vennskapskampene mot Danmark U17 lørdag 24. september 2022 og mot Østerrike U17 tirsdag 27. september 2022.

Andre spillere
Spillere som har vært med i landslagstroppen de siste 12 månedene.

Referanser

Eksterne lenker
 
 Profil hos UEFA.com

G17
Julius Jakhelln (1832–1919)

Julius Herman Jakhelln (født 7. september 1832 i Bodø, død 18. juli 1919) var en norsk trelasthandler. Han var sønn av Christian Albrecht Jackhelln, og gift med Ragnhild Astrup, datter av sorenskriver Nils Astrup.

Jakhelln kjøpte store eiendommer i Bindal i Nordland og bygde sagbruk ved utløpet av Bindalsfjorden. Herfra drev han en omfattende eksport av trelast. Fridtjof Plahte ble først samarbeidspartner, og siden overtok han eiendommene i Bindal, i dag kjent som Plahtes eiendommer.

Sammen med Johan Sørensen dannet Julius Jakhelln firmaet Sørensen & Jakhelln i Bilbao i Spania. Senere ble deres felles virksomhet drevet fra Høvik gjennom firmaet La Compañia de Maderas. 

I 1885 lot han oppføre et herskapelig hus i Urianienborg terrasse 2 i Homansbyen i Oslo, på folkemunne kjent som «Uranienborgslottet.» Arkitekt for huset var Paul Due.

I 1892 var han en av grunnleggerne av aksjeselskapet Christiania Portland Cementfabrik, som i 25 år var eneste sementprodusent i Norge, med fabrikk i Slemmestad. Selskapet ble i 1968 fusjonert til Norcem.

Se også 
 Jakhelln (slekt)

Referanser 

Norske trelasthandlere
Personer fra Bodø kommune
Jakhellnslekten
Alessandro De Marchi

Alessandro De Marchi (født 19. mai 1986 i San Daniele del Friuli) er en italiensk profesjonell landeveissyklist. Han sykler for Israel Start-Up Nation. Han  ble profesjonell før 2011-sesongen for Androni Giocattoli.

Meritter 

2007
Italiensk mester lagforfølgelse
3. etappe, Giro Ciclisto Pesche Nettarine di Romagna
2008
Trofeo Città di Conegliano
GP Folignano
2009
Giro della Provincia di Biella
Gran Premio Città di Verona
2010
4.-plass sammenlagt, Turul al Romaniei
2011
Italiensk mester lagforfølgelse
2013
8. etappe, Critérium du Dauphiné
2014
Mest offensive rytter, Tour de France
7. etappe, Vuelta a España
2015
14. etappe, Vuelta a España
2018
11. etappe, Vuelta a España
Giro dell'Emilia

Referanser

Eksterne lenker 
 
 

Italienske syklister
Deltakere for Italia under Sommer-OL 2016
Syklister under Sommer-OL 2016
Personer fra provinsen Udine
Anita Berglund

Anita Berglund  (født 27. september 1963 på Fagernes) er en norsk forfatter av kriminallitteratur.

Bakgrunn 
Hun er utdannet innen dataprogrammering, har en mastergrad i økonomi og har blant annet arbeidet som finansanalytiker, redaktør og oversetter. Hun er oppvokst i Svelvik og flere andre steder i Norge. Som voksen bodde hun i USA i til sammen elleve år, før hun bosatte seg i Larvik. 

Anita Berglund er søster av krimforfatteren Ingrid Berglund.

Bibliografi 
 2009: I fritt fall (kriminalroman), Gyldendal
 2011: Midtvintermørke (kriminalroman), Gyldendal
 2014: Forfatteren (kriminalnovelle), LIV Forlag
 2015: Den dødelige Camas-blomsten (kriminalnovelle), LIV Forlag
 2016: Din idiot (kriminalnovelle), LIV Forlag

Referanser

Eksterne lenker 
  Anita Berglund hos Gyldendal Norsk Forlag
  Anita Berglund hos Norsk Forfattersentrum

Norske krimforfattere
Personer fra tidligere Svelvik kommune
Peder Klykken

Peder Danielsen Klykken (født 29. november 1772 i Overhalla, død 22. januar 1861 i Skogn) var en norsk sorenskriver og stortingsrepresentant.

Han var sønn av klokker Daniel Klykken og hustru Karen Føynum, og kom fra relativt enkle kår. Han ble først satt i skredderlære, men fikk etterhvert i 1793 jobb som sorenskriverkontorist. Ved siden av denne jobben var han i 1795–97 lensmann i Overhalla. Han dro til København i 1801 og fikk i 1802 juridisk eksamen. I 1801 og 1807 deltok han som soldat i forsvaret av København, han hadde ellers flere forskjellige stillinger som kopist og konstituert embetsmann.

Han ble sorenskriver for Lofoten og  Vesterålen 2. mai 1809, og bodde da på Bitterstad i Hadsel. Denne stillingen hadde han til 10. oktober 1818 da han ble sorenskriver på Inderøen. I perioden 1829–49 var han sorenskriver i Stjør- og Verdal, da bosatt på Renden i Skogn.

Klykken var i to perioder stortingsrepresentant, fra 1818 til 1820 for Nordlands amt og fra 1827 til 1829 for Nordre Trondhjems amt. Fra 1821 til 1823 var han andre vara fra Nordre Trondhjems amt, og møtte for Ole Lånke fra 23. oktober 1822 siden Lånke var syk.

Referanser

Eksterne lenker 
 

Stortingsrepresentanter 1818–1820
Stortingsrepresentanter 1827–1829
Stortingsrepresentanter for Nordland
Stortingsrepresentanter for Nord-Trøndelag
Alumni fra Københavns Universitet
Personer fra Overhalla kommune
Aleksej Lutsenko

Aleksej Aleksandrovitsj Lutsenko (født 9. september 1992) er en kasakhstansk syklist. Han sykler for det profesjonelle laget Pro Team Astana

I 2012 ble han U23 verdensmester på landeveisrittet i en alder av 20 år.

Meritter 

2012
 U23 Verdensmester Landeveisritt
5. etappe, Tour de l'Avenir
1b. etappe, Tour de Bulgarie
5. etappe, Giro della Valle d'Aosta

2014
5. etappe (ITT), Danmark rundt
Tour of Almaty

2015
8. etappe, Sveits rundt
 Nasjonal mester på tempo
Tour of Almaty

2016
5. etappe, Paris–Nice
Tour of Almaty
8. etappe og sammenlagt, Tour of Hainan

2017
5. etappe, Vuelta a España
Sammenlagt + 1. etappe, Tour of Almaty

2018
Sammenlagt, Tour of Oman
 Nasjonal mester på landevei
6. etappe, Østerrike rundt
4. etappe, Tyrkia rundt

2019
Sammenlagt + 2., 3. og 5. etappe, Tour of Oman
4. etappe, Tirreno–Adriatico
 Nasjonal mester i landeveisritt
 Nasjonal mester på tempo
Sammenlagt, Arctic Race of Norway
Coppa Sabatini
Memorial Marco Pantani

2020
6. etappe, Tour de France

2021
4. etappe, Critérium du Dauphiné

Referanser

Eksterne lenker 
 
 

Kasakhstanske syklister
Deltakere for Kasakhstan under Sommer-OL 2020
Syklister under Sommer-OL 2020
Etappevinnere i Tour de France
Nasjonale mestere i tempo
Blake Leeper

Blake Leeper (født 31. august 1989) er en USA-amerikansk handikappet friidrettsutøver, som konkurrerer i klassen T43, som er en av klassene for utøvere med amputasjoner. Han løper med proteser («blades»).

Bakgrunn 
Leeper ble født uten føtter, ankler og nedre nedre del av begge leggbeina, og amputerte begge beina nedenfor kneet allerede som baby. Han begynte med benproteser 9 måneder gammel. Han spilte både baseball og baseball som liten, og begynte ikke å tenke på å trene friidrett før han fikk idrettsproteser av Challenged Athletes Foundation og den islandske produsenten Ossur. 

Han meldte seg på Endeavor Games 2009 i Oklahoma for å se om friidrett var noe å satse på. Da hadde han aldri løpt på bane før. Til tross for dette vant han alle de tre distansene 100, 200 og 400 meter, med vinnertidene 11,95 sekunder, 25,44 sekunder og 56,79 sekunder. Disse tidene gjorde at han fikk kontakt med USAs paralympiske komité, og landsalagstrener Joaquim Cruz som også selv er tidligere OL-vinner.

Karriere 
Leeper debuterte internasjonalt ved stevnet Loterias Caixa International Meeting i Rio de Janeiro i 2009. Denne turen var første gang han faktisk møtte Joaquim Cruz. Her kom han på 3.-plass på 100 meter og 2.-plass på 200 meter. Samme år deltok han ved The Endevour Games i Edmond i Oklahoma, der han vant 100 og 200 meter, samt 400 meter internasjonal klasse. Året etter deltok han ved USA-mesterskapet i friidrett for handikappede (U.S. Paralympic National Championship), der han kom på 2.-plass på 100 og 400 meter, og 3.-plass på 200 meter. 

I 2011 deltok han ved Parapanamerikanske leker 2011 i Mexico, der han kom på 2.-plass på 100 meter i klassen T44, slått av sin landsmann Jarryd Wallace. Han deltok også ved VM i friidrett for funksjonshemmede 2011, der han fikk sølv på 4 x 100 meter stafett. 

Ved USA-mesterskapet i friidrett 2012, som også var OL-uttak (US Paralympic Chamipionship Trials) vant han 200 og 400 meter, og kom på 2.-plass på 100 meter bak Jonathan Peacock. 

Den 14. juli 2012 tangerte han Oscar Pistorius' verdensrekord på 100 meter i T43-klassen (10,91), da han løp ved Boiling Point Track Classic i Windsor i Canada. Dette gjorde at han ble stemt fram til «Athlete of the Month» (månedens utøver) på hjemmesiden til Den internasjonale paralympiske komité. Ved Paralympiske sommerleker 2012 i London fikk han to medaljer. På 200 meter fikk han bronsemedalje, bak Alan Oliveira og Oscar Pistorius, der han løp inn på tiden 22,46. Noen dager senere fikk han også sølv på 400 meter, med tiden 50,14, som er ny områderekord for Amerika.

Referanser

Eksterne lenker 
  United States Olympic Committee - Blake Leeper
  Profil hos IPC
  London 2012 - Blake Leeper
  IPC - Athlete of the Month July 2011 - Blake Leeper

Sprintere fra USA
Handikappidrettsutøvere fra USA
USA-mestere i friidrett
Deltakere for USA under Paralympiske sommerleker 2012
Fødsler i 1989
Samfunnsdemokratane

Samfunnsdemokratane er et norsk politisk parti som blei oppretta i Gloppen i Sogn og Fjordane i mars 2011. Det var den tidligere arbeiderparti-politikeren Gunnvor A. Sunde som tok initiativet til etableringa.

Partiet definerer som sine fanesaker å motvirke sentralisering, å bedre landets infrastruktur og å få til ei rettferdig fordeling av verdiskapinga. 

Ved kommunevalget 2011 stilte Samfunnsdemokratane liste i Gloppen, der partiet fikk 13,3 prosent av stemmene og fire mandater. Det var samme år også liste ved fylkestingsvalget i Sogn og Fjordane. Resultatet blei 1,6 prosent, noe som ikke gav mandater. De beste kommunene utenom Gloppen var Selje, Eid og Stryn.

Kilder 

 «Vil stoppe sentralisering», Fjordenes Tidende 17. mars 2013; besøkt 27. juni 2013.

Eksterne lenker 

 Samfunnsdemokratenes nettsted

Politiske partier i Norge
Politiske partier etablert i 2011
Karl Aasland

Karl Aasland (født 13. november 1918 i Time, død 29. mars 1982) var stortingsrepresentant for Senterpartiet fra Rogaland fra 1969 til 1977. Han var medlem av Landbrukskomiteen, den siste perioden var han komiteens nestformann. Han var sønn av bonde og ordfører Gunnar Aasland og hustru Berta, født Anda. Han var gift og hadde en sønn og en datter.

Etter landbruksskole i 1940 gikk Karl Aasland på Statens Meieriskole. I 1944 tok han artiumskurs i Stavanger, deretter studerte han ved Norges landbrukshøgskole, meieriavdelingen, hvor han tok eksamen i 1947. Samme år kom han til Ålgård som meieribestyrer. Der ble han til 1961. Fra 1962 var direktør ved Frue meieri i Stavanger, en stilling han hadde til han døde. Karl Aasland hadde flere studieopphold i Europa og i 1966 studerte han også meieridrift i USA. 

I 1959 ble Karl Aasland med i Gjestal kommunestyre. Han gikk ut av det da han i 1962 flyttet til Stavanger. Også der ble hans lokalpolitiske karriere kort, bare fra 1965 til 1967. Hans engasjement var i vesentlig grad relatert til meierifaglig aktivitet. Han var formann i fagstyret for Jæren meieriskole Bryne fra 1965 til 1981 og varamedlem til styret for Meierilaboratoriet fra 1962 til 1982. Han var formann i Rogaland meierifolklag fra 1951til1954, formann i Rogaland meierilag fra 1954 til 1960 og medlem av rådet for Vestlandske Mjølkesentral fra 1959 til1967. I elleve år, fra 1960 til 1971 var han formann i styret for Rogaland tørrmelk og kasein A/L og fra 1978 til han døde var han medlem av styret for Diplom-is. Karl Aasland ledet Rådet for Næringsmiddelforskning fra 1980 til 1981 og var medlem av Norges Landbruksvitenskapelige forskningsråd fra 1980 til han døde i 1982.

I 1993 kom boka Ålgård meieri 1892 - 1992 ut med Ove Thu som redaktør og med Karl Aasland og Alv Ravndal som medforfattere. Karl Aasland hadde skrevet historien om de første 60 år fram til 1952. Denne ble redigert inn i jubileumsskriftet av Ove Thu.

Referanser

Eksterne lenker 
 

Norske bedriftsledere
Stortingsrepresentanter fra Sp
Stortingsrepresentanter 1969–1973
Stortingsrepresentanter 1973–1977
Stortingsrepresentanter for Rogaland
Lokalpolitikere i Gjesdal
Sp-politikere i Rogaland
Personer fra Time kommune
Concreto Academic Papers

Concreto Academic Papers er et akademisk forlag, en uavhengig og ideell, ikke-kommersiell publiseringsinstans og -utgiver som har som formål å produsere og publisere spesielt teoretisk og akademisk forskningslitteratur. Et uttalt formål er å publisere og gjøre kjent for eksempel doktorgradsarbeid  og teoretiske forskningsarbeid på tilsvarende vitenskapelige nivå. Teoretiske bidrag av samme akademiske kvalitet, men av mindre omfang, publiseres også. Den administrerer også rapportserien eller årboksformatet «Journal of Abstract and Normative Psychology». Redaktør er Torgeir M. Hillestad.

Referanser 

Akademiske forlag
Norske forlag
Under the Dome

Under the Dome er en amerikansk thriller-, drama og science fiction-serie som gikk på CBS fra 2013 til 2015. Den ble skapt av Brian K. Vaughn og var basert på  Stephen Kings bok med samme tittel. De ledende rollene spilles av Mike Vogel, Rachelle Lefevre, Natalie Martinez, Britt Robertson og Colin Ford.

Serien går i Norge på TV 2 (hvor den hadde premiere 2. juli 2013).

Seriens premiss 
Et usynlig og ugjennomtrengelig kraftfelt, formet som en kuppel, dukker plutselig opp og omslutter det meste av småbyen Chester's Mill, inkludert menneskene på innsiden som blir innesperret og skilt fra resten av verden. Mens panikk oppstår må de opprettholde fred og orden seg imellom mens de også prøver å finne ut hvordan de skal komme seg ut derfra.

Rolleliste 
 Mike Vogel som Dale 'Barbie' Barbara
 Rachelle Lefevre som Julia Shumway
 Natalie Martinez som Deputy Linda Esquivel
 Britt Robertson som Angie McAlister
 Alexander Koch som Junior Rennie
 Colin Ford som Joe McAlister
 Nicholas Strong som Phil Bushey
 Aisha Hinds som Carolyn Hill
 Jeff Fahey som Sheriff Howard Perkins
 Dean Norris som James 'Big Jim' Rennie
 Mackenzie Lintz som Norrie Calvert-Hill
 Jolene Purdy som Dodee Weaver

Eksterne lenker 
 
 

Science fiction-TV-serier fra USA
Thrillerserier fra USA
Dramaserier fra USA
TV-serier fra 2010-årene, fra USA
TV-produksjoner på CBS
TV-produksjoner basert på verk av Stephen King
Ola Langset

Ola Langset (født 24. februar 1920 på Straumsnes i Tingvoll, død 31. juli 1991) var lærer i Molde. I perioden fra 1973 til 1977 representerte han Sosialistisk Valgforbund i Møre og Romsdal på Stortinget. Ola Langset var sønn av lærer, forfatter, folkeminnesamler og statsstipendiat  Edvard Langset. 

Etter å ha gått to år på Nordmøre fylkesskule fra 1936 til 1938, tok Ola Langset fireårig lærerskoleutdanning i Levanger. Da han var ferdig i 1942, fikk han jobb som privatlærer og kontorist på Spillembruket i Namdal. Siden tok han utdanning innen gymnastikk og Statens sløyd- og tegnelærerskole. Han var lærer på Ona-Husøy skole fra 1945 til 1949, da han fikk jobb som lærer i folkeskolen i Molde. Et par år var han også lærer på Nordmøre folkehøgskole. Han avsluttet sin lærergjerning som rektor ved Langmyra skole i Molde fra 1982 til 1987.

Ola Langset var medlem av Molde bystyre fra 1955 til 1959 for Arbeiderpartiet. Etter en pause kom han tilbake til bystyret som representant for Sosialistisk Folkeparti fra 1963 til han i 1973 ble valgt inn på Stortinget, hvor han var medlem av Sosialkomiteen. Foruten sitt politiske engasjement var Ola Langset i aktiv i idrettsarbeid og avholdsarbeid. Han var også formann i Romsdal Mållag og Molde Hagelag.

Referanser

Eksterne lenker 
 
  Norske skulefolk 1952 side 792

Norske pedagoger
Stortingsrepresentanter fra SV
Stortingsrepresentanter 1973–1977
Stortingsrepresentanter for Møre og Romsdal
Lokalpolitikere i Molde
SV-politikere i Møre og Romsdal
Ap-politikere i Møre og Romsdal
Personer fra Molde kommune
Stakkevollan Coop Prix Arena

Stakkevollan Coop Prix Arena er hjemmebanen til fotballaget Stakkevollan IF i Tromsø. Denne var tidligere en gammel grusbane, men er i dag oppgradert til moderne kunstgress. Fotballbanen har et tilhørende klubbhus. Navnet kommer fra butikken som ligger like ved.

Fotballbanen ligger ved Utsikten på Stakkevollan i Tromsø helt på nordsiden av Tromsøya. Den er kjent for å ha skygge i hver kamp som spilles på ettermiddagen. Stakkevollan Coop Prix Arena har en kapasitet på 122, pluss VIP plasser som utgjør 10 plasser. Det selges kaffe og vafler der ved hjemmekamper.

Fotballstadioner i Norge
Sport i Tromsø
Idrettsanlegg i Troms og Finnmark‎
Byggverk i Tromsø
Steinar Reiten

Steinar Reiten (født 10. mai 1963 i Molde) er en norsk politiker (KrF). Ved stortingsvalget i 2017 ble han valgt inn på Stortinget for KrF i Møre og Romsdal.

Bakgrunn og utdannelse 
Reiten har lærerutdannelse fra Volda lærarhøgskule og har i flere år jobbet på Averøy ungdomsskole.

Han er sønnesønn av Sverre Reiten, en av Kristelig Folkepartis første stortingsrepresentanter.
Hans mor, Agnes Reiten, møtte som vararepresentant for Kjell Magne Bondevik mens han var statsråd i Willoch-regjeringen (1985–1986). Morfaren Hans Lindal var emissær og sekretær i Kristne Arbeidere.

Politisk arbeid
Ved fylkestingsvalget 2011 var han partiets listetopp i Møre og Romsdal. Ved konstituering av fylkestinget var han mindretallets kandidat til varaordførervervet (23 mot 24 stemmer).

I periodene 2009–13 og 2013-17 var han første vararepresentant på Stortinget for Møre og Romsdal KrF. Tidligere, i 2001–05 var han andre vararepresentant for Hedmark KrF. Reiten har i perioder møtt ganske mye på Stortinget, blant annet som følge av sykdom hos KrFs faste stortingsrepresentant.

I nominasjonsprossen i fylkespartiet til KrF høsten 2016 var han kandidaten med klart mest støtte fra lokallagene. Den 3. desember 2016 ble han valgt til førstekandidat for KrF i stortingsvalget 2017. Reiten ble den første nordmøringen som toppet lista i et stortingsvalg for Møre og Romsdal KrF. På de to neste plassene sto Simon Molvær Grimstad fra Ålesund og Randi Walderhaug Frisvoll fra Haram.

I sitt politiske engasjement har han vektlagt viktigheten av å representere hele fylket når man er valgt til fylkesting eller stortingsverv. I et intervju i sammenheng med nominasjonen som førstekandidat for KrF i 2017 fremhevet han dette, sammen med viktigheten av at partiet fremhever "kristenarven og impulser fra den kristne lekmannsrørsla" og at han ønsker "en godt utbygd velferdsstat, men der det også må være plass for valgfrihet, blant annet når familier skal velge omsorgsordninger for egne barn".

Referanser

Eksterne lenker 
 

Stortingsrepresentanter fra KrF
Stortingsrepresentanter for Møre og Romsdal
Stortingsrepresentanter 2017–2021
Vararepresentanter til Stortinget
KrF-politikere i Møre og Romsdal
KrF-politikere i Hedmark
Olav Egil Tomren

Olav Egil Tomren (født 3. juli 1957) er en norsk lokalpolitiker for Kristelig Folkeparti. Ved kommunevalget 2011 var han partiets toppkandidat i Vestnes kommune. Etter valget var han opposisjonens ordførerkandidat og fikk 11 stemmer (Krf, H, Frp) av 23.

Tomren er kirkeverge i Vestnes kommune.

Kilder 
 «Tomren på topp for Vestnes KrF», Romsdals Budstikke 8. februar 2011; besøkt 28. juni 2013.
 Protokoll fra konstituerende møte i kommunestyret 27. oktober 2011; besøkt 28. juni 2013.

Lokalpolitikere i Vestnes
KrF-politikere i Møre og Romsdal
Fødsler i 1957